Predkladacia správa

[bookmark: _GoBack]Zmluvu medzi Slovenskou republikou a Moldavskou republikou o sociálnom zabezpečení (ďalej len „zmluva“) predkladá na rokovanie Národnej rady SR predseda vlády.

Cieľom zmluvy je upraviť dvojstranné vzťahy medzi Slovenskou republikou a Moldavskou republikou v oblasti sociálneho zabezpečenia v súlade s vnútroštátnymi právnymi predpismi platnými v oboch krajinách.

Text zmluvy bol pripravený na základe vstupov všetkých relevantných subjektov,  príslušných inštitúcií a vecných útvarov Ministerstva práce, sociálnych vecí a rodiny Slovenskej republiky, ako aj odboru medzinárodného a európskeho práva Ministerstva zahraničných vecí a európskych záležitostí Slovenskej republiky a prerokovaný a odsúhlasený s moldavskou stranou. 

Zmluva zodpovedá záujmom zahraničnej politiky Slovenskej republiky, je vypracovaná 
v súlade s právnym poriadkom Slovenskej republiky, všeobecnými zásadami medzinárodného práva a záväzkami Slovenskej republiky vyplývajúcimi z iných medzinárodných dokumentov.

Podľa vnútroštátnych právnych predpisov Slovenskej republiky ide o medzinárodnú zmluvu prezidentskej povahy, ktorá podľa článku 7 ods. 4 Ústavy Slovenskej republiky  priamo zakladá práva alebo povinnosti fyzických osôb alebo právnických osôb a pred ratifikáciou sa vyžaduje súhlas Národnej rady SR. Zároveň zmluva je prednostnou zmluvou podľa článku 7 ods. 5 Ústavy Slovenskej republiky: zmluva, ktorá priamo zakladá práva alebo povinnosti fyzických osôb alebo právnických osôb a zmluva, na ktorej vykonanie nie je potrebný zákon. 

Zmluva nadobudne platnosť prvým dňom tretieho mesiaca nasledujúceho po dni prijatia posledného písomného oznámenia diplomatickou cestou zo strany zmluvných štátov 
o ukončení vnútorných právnych postupov potrebných na nadobudnutie jej platnosti

Predkladaný návrh má marginálny pozitívny vplyv na podnikateľské prostredie a sociálny vplyv, nemá vplyv na rozpočet verejnej správy, životné prostredie, informatizáciu spoločnosti, vplyv na služby verejnej správy pre občana, na manželstvo, rodičovstvo a rodinu. 
Vláda SR na svojom zasadnutí dňa 11. marca 2026 vyjadrila súhlas s predkladaným návrhom zmluvy a vo svojom uznesení č. 92/2026 v bode B.3. odporúča Národnej rade SR vysloviť súhlas so zmluvou a rozhodnúť, že ide o medzinárodnú zmluvu podľa článku 7 odsek 5 Ústavy SR, ktorá má prednosť pred zákonmi.

Taktiež nám dňa 8. apríla 2026 bolo doručené vyjadrenie, že Kancelária prezidenta Slovenskej republiky súhlasí s pokračovaním vo vnútroštátnom schvaľovacom procese a s predložením materiálu na rokovanie Národnej rady SR.


